Iri maca majagʉ Nicodemo waĩcʉgʉ,
judio masa oparã mera majagʉ árĩmi.
Ĩgʉ fariseo masa ya curu majagʉ árĩmi.
Eropigʉ ĩgʉ yuju ñami ĩgʉ Jesu pohro ahri ĩgʉ mera weretamupʉ:
—Buhegʉ,
mʉhʉ Goãmʉ ĩgʉ buhedoredigʉ ĩgʉ obeodigʉ mʉ árĩcʉ̃ gʉa masia.
Goãmʉ mʉre ĩgʉ itamubiricʉ̃ mʉpʉ ĩgʉ turari mera ne deyoro moarire ne iibiriboaya.
Mʉhʉ bajasuburi Goãmʉ turari mera ii ĩhmua,
arĩpʉ Nicodemo Jesure.
Ĩgʉ eroparĩcʉ̃ Jesu werepʉ:
—Diaye mʉre arĩgʉ iiaa.
Ne masa dehyoagʉ iro dopa dipaturi masa dehyoagʉ dihta Goãmʉ yagʉ árĩmasimi.
Mʉ sã eropa ta árĩmasia,
arĩpʉ Jesu.
—Yaho.
¿Bʉgʉpʉ dohpa ii dipaturi masa dehyoabocuri ĩgʉ?
Ĩgʉ pago niji suhriroguere ñajaa,
dipaturi masa dehyoa masiya mariboca ĩgʉre,
arĩpʉ Nicodemo.
Ĩgʉ eroparĩcʉ̃ Jesu yʉhripʉ:
—Diaye ta arĩgʉ iiaa mʉre.
Ne masa dehyoagʉ iro dopa ta deco mera,
Espíritu Santo ĩgʉ turari mera dipaturi masa dehyoagʉ dihta Goãmʉ yagʉ árĩmasimi.
Nome nijipo sã nome árĩrã,
majirãgãre masa dehyoacʉ̃ iima.
Espíritu Santopʉ masare Goãmʉ porã árĩcʉ̃ iimi.
“Ne masa dehyoagʉ iro dopa ta dipaturi masa dehyoagʉ dihta Goãmʉ yagʉ árĩmasimi,”
yʉ arĩcʉ̃ ne pee gorowerebita.
Espíritu Santo masare Goãmʉ porã ĩgʉ iicʉ̃ iiri miruñe iro dopa ãhraa.
Miruñe iri arirogue ahraa.
Iri ariro caricʉ̃ mari peea.
Eropa peequererã ta iri aridirore,
iri waro sãre ne masibeaa.
Eropa ta iimi Espíritu Santo masare Goãmʉ porã iigʉ,
arĩpʉ Jesu Nicodemore.
—Mʉ eropa arĩrire õaro masibeaa,
arĩpʉ Nicodemo.
Ĩgʉ eroparĩcʉ̃ peegʉ õpa arĩpʉ Jesu:
—¿Mʉhʉ judio masare buhegʉ árĩqueregʉ ta,
duhpigʉ yʉ arĩrire peebeari?
Diaye mʉre arĩgʉ iiaa.
Gʉa masirare,
gʉa ĩarare gʉa werea.
Gʉa eropa werequerecʉ̃ ta ne mʉa gʉa acawererã judio masa ne peediabiribʉ.
I yeba majare yʉ werenigui queoñaquerecʉ̃ ta “Diaye ta ãhraa,”
arĩbeaa mʉa.
Eropa arĩbirã Goãmʉ yare yʉ werecʉ̃ sãre “Diaye ta ãhraa,”
arĩsome mʉa.
“Ne yujugʉ ʉmarogue Goãmʉ pohrogue wagʉ ne dipaturi dujarisome.
Yʉhʉ Goãmʉ ĩgʉ obeodigʉ yʉ dihta ʉmarogue árĩdigʉ i yebaguere aribʉ.
Eropigʉ yʉ dihta Goãmʉ yare mʉare weremasia.
Iribojeguere masa mariroguere Moise mʉrʉ añare come mera erã wéadigʉre yucʉgʉ erã nugudigʉgue duhsiupʉ.
Yucʉgʉgue ĩgʉ duhsiudiro dopa ta yʉre Goãmʉ ĩgʉ obeodigʉre eropa ta yʉ sãre duhsiurãcoma.
Yʉre erã eropa iicʉ̃ árĩpehrerã yʉre umupeorã árĩpehrerinʉri Goãmʉ mera árĩniguirãcoma,
arĩpʉ Jesu.
Eropa arĩtuha õpa arĩnemopʉ Jesu:
—Goãmʉ árĩpehreri yeba majarãre turaro mahimi.
Eropigʉ yʉre ĩgʉ magʉre yujugʉ ta árĩgʉre Goãmʉ obeomi árĩpehrerã yʉre umupeorã peamegue erã wabiriborore.
Eropirã árĩpehrerinʉri Goãmʉ mera árĩrãcoma erã.
Goãmʉ yʉre ĩgʉ magʉre masare dipuwaja moadoregʉ obeobirimi i yebaguere.
Eropigʉ masare peamegue wabonirãre taubure yʉre obeomi.
“Yʉre Goãmʉ magʉre umupeorãre ne dipuwaja moasome Goãmʉ.
Yʉre umupeobirãpʉre Goãmʉ dipuwaja moadoretuhami.
Masa yʉre Goãmʉ magʉre yujugʉ ta árĩgʉre erã umupeobirira dipuwaja,
dipuwaja moagʉcumi Goãmʉ erãre.
Yʉhʉ Goãmʉ magʉ i yebaguere arigʉ boyoriñe õaro ĩha masicʉ̃ iro dopa ta Goãmʉ yare õaro masicʉ̃ iiaa masare.
Yʉ eropa masicʉ̃ iicʉ̃ ĩarã yʉre umupeobirã yʉre gamebeama.
Erã ñerire iiripʉre turaro gahmema.
Erã eropa gameri dipuwaja erãre dipuwaja moagʉcumi.
Árĩpehrerã ñerire iirã erã ñero iirire duhudiabeama.
Eropirã boyoro iiriñe deyoro moaro dopa ta erã ñero iirare deyoro moari arĩrã yʉre gamebeama.
Õarire iirãpʉ yʉre,
yʉ buheri sãre gahmema.
Goãmʉ yare erã iirire yʉ õaro deyoro moacʉ̃ gʉhyasĩribeama erã.
Eropiro yʉre boyoro iro dopa árĩgʉre gahmema,
arĩ werepʉ Jesu.